ครั้งแรกประวัติศาสตร์ไทย NEWS เช่าหัวหนังสือพิมพ์ 30 ปี 120 ล้าน!
ครั้งแรกประวัติศาสตร์ไทย NEWS เช่าหัวหนังสือพิมพ์ 30 ปี 120 ล้าน!
18 ส.ค. 2559

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ระบุว่า ที่ประชุมคณะกรรมการบริษัทครั้งที่ 6/2559 เมื่อวันที่ 17 สิงหาคม 2559 ได้มีมติอนุมัติการเพิ่มทุนของ บริษัท นิวส์ เน็ตเวิร์ค มัลติมีเดีย จำกัด (บริษัทย่อย) (บริษัทถือหุ้นอยู่ร้อยละ 99.99) จากเดิม 20 ล้านบาท เป็น 160 ล้านบาท โดยออกเป็นหุ้นสามัญเพิ่มทุนจำนวน 14,000,000 หุ้น มูลค่าที่ตราไว้ 10.00 บาท เรียกชำระ 25% เพื่อจำหน่ายให้แก่ผู้ถือหุ้นเดิมตามสัดส่วน โดยมีวัตถุประสงค์เพื่อใช้เป็นเงินลงทุนและเงินทุนหมุนเวียนในการดำเนินงาน รวมทั้งการลงทุนอื่นๆในอนาคต
อีกทั้งอนุมัติให้บริษัท นิวส์ เน็ตเวิร์ค มัลติมีเดีย จำกัด ลงทุนในธุรกิจสื่อสิ่งพิมพ์ โดยเข้าทำสัญญาใช้เครื่องหมายการค้าหนังสือพิมพ์ฐานเศรษฐกิจ เป็นระยะเวลา 30 ปี มูลค่า 120 ล้านบาท ซื้อทรัพย์สินบางส่วนจำนวน 6 ล้านบาท และเงินลงทุนเริ่มต้นจำนวน 10 ล้านบาท รวมมูลค่าทั้งสิ้น 136 ล้านบาท จากบริษัท ฐานเศรษฐกิจ จำกัด
นอกจากนี้ยังมีมติอนุมัติให้บริษัท นิวส์ เน็ตเวิร์ค มัลติมีเดีย จำกัด (บริษัทย่อย) จัดตั้งบริษัทย่อยแห่งใหม่ โดยมีวัตถุประสงค์เพื่อรองรับธุรกิจสื่อสิ่งพิมพ์ โดยมีทุนจดทะเบียน 100,000,000 บาท
สำหรับการเข้าทำรายการดังกล่าวถือเป็นรายการได้มาซึ่งสินทรัพย์ตามประกาศคณะกรรมการกำกับตลาดทุน ที่ ทจ. 20/2551 เรื่อง หลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งสินทรัพย์ และประกาศคณะกรรมการตลาดหลักทรัพย์แห่งประเทศไทย เรื่องการเปิดเผยข้อมูลและการปฏิบัติการของบริษัทจดทะเบียนในการได้มาหรือจำหน่ายไปซึ่งสินทรัพย์ พ.ศ. 2547 ซึ่งเมื่อคำนวณตามเกณฑ์ต่างๆ ที่กำหนด
โดยใช้มูลค่าสูงสุดที่คำนวณได้จากหลักเกณฑ์ใดเกณฑ์หนึ่ง อ้างอิงจากงบการเงินรวมของบริษัทสิ้นสุดวันที่ 30 มิถุนายน 2559 พบว่ามีขนาดรายการสูงสุดเท่ากับร้อยละ 4.17 ตามเกณฑ์มูลค่าของสิ่งตอบแทน และเมื่อรวมขนาดรายการได้มาซึ่งสินทรัพย์ที่เกิดขึ้นในช่วง 6 เดือนก่อนหน้า คือ การเพิ่มทุนในบริษัท ร่วมมือร่วมใจ จำกัด (ซึ่งเป็นบริษัทย่อยโดยอ้อม ที่บริษัทถือหุ้นร้อยละ 100 ของจำนวนหุ้นที่ชำระแล้ว) มูลค่า 38.20 ล้านบาท จะมีขนาดรายการสูงสุดเท่ากับร้อยละ 5.27 ตามเกณฑ์มูลค่าของสิ่งตอบแทน ซึ่งอยู่ภายใต้การอนุมัติของที่ประชุมคณะกรรมการบริษัท และบริษัทฯ ต้องรายงานต่อตลาดหลักทรัพย์รายละเอียดสารสนเทศตามเอกสารแนบ